Diari Oficial de la Generalitat Valenciana


Sumari del DOGV 8079, del 07-07-2017 (2017/6092)

RESOLUCIÓ de 28 de juny de 2017, de la directora general de Justícia, per la qual es resol la petició d'inscripció de la modificació dels Estatuts del Col·legi Territorial d'Administradors de Finques de València i Castelló.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8079

Data del DOGV
:   07-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6092


Data del document
:   28-06-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 28 de juny de 2017, de la directora general de Justícia, per la qual es resol la petició d'inscripció de la modificació dels Estatuts del Col·legi Territorial d'Administradors de Finques de València i Castelló. [2017/6092]  
Vist l'expedient de sol·licitud de modificació estatutària instruït a instàncies del Col·legi Territorial d'Administradors de Finques de València i Castelló, inscrit amb el número 1 de la Secció Primera del Registre de Col·legis Professionals i de Consells Valencians Professionals de la Comunitat Valenciana, en el qual se sol·licita la inscripció de la modificació parcial del seu estatut en el dit Registre, atenent als següents  
  
Fets  
  
Primer. El president del Col·legi Territorial d'Administradors de Finques de València i Castelló va presentar, amb data 8 de setembre de 2014, sol·licitud d'inscripció de la modificació parcial dels Estatuts del Col·legi Territorial d'Administradors de Finques de València i Castelló, en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon. Amb data 2 d'octubre de 2014, el Servei d'Entitats Jurídiques, de la Conselleria de Justícia, Administració Pública, Reformes Democràtiques i Llibertats Públiques, va remetre ofici a l'esmentat col·legi, al constatar-se que la modificació parcial dels seus estatuts implicava un canvi en la denominació del col·legi.  
Tercer. Una vegada efectuat el canvi de denominació del col·legi per mitjà de l'aprovació del Decret 210/2015, de 20 de novembre, del Consell, pel qual s'aprova el canvi de denominació del Col·legi Territorial d'Administradors de Finques de València per la de Col·legi Territorial d'Administradors de Finques de València i Castelló (DOCV 7663, 23.11.2015), procedeix fer la modificació parcial dels estatuts sol·licitada.  
Quart. Els actuals Estatuts del Col·legi Territorial d'Administradors de Finques de València i Castelló van ser inscrits en el Registre de Col·legis Professionals i de Consells Valencians de Col·legis Professionals de la Comunitat Valenciana per Resolució de 18 de setembre de 2007, del director general de Justícia i Menor, de la Conselleria de Justícia i Administracions Públiques (DOCV 5612, 03.10.2007), modificats per Resolució de 8 de gener de 2014, del director general de Justícia, de la Conselleria de Governació i Justícia (DOCV 7196, 21.01.2014).  
  
Cinqué. La modificació parcial dels Estatuts del Col·legi Territorial d'Administradors de Finques de València i Castelló va ser aprovada per l'Assemblea General del Col·legi el 27 de juny de 2014, segons el certificat de la secretària del col·legi, amb el vistiplau del president, de data 28 d'agost de 2014, i aprovats en la redacció final per la Junta de Govern, després de les correccions oportunes, segons el certificat de 16 de febrer de 2017.   
Sisé. La modificació estatutària, la inscripció de la qual se sol·licita, es refereix al canvi de redacció dels articles 1, 5, 20, 30 i 67.  
Els articles modificats queden redactats de la següent manera:  
  
«Article 1  
El Col·legi Territorial d'Administradors de Finques de València i Castelló és una corporació de dret públic, emparada per la llei i reconeguda per l'Estat i la Comunitat Autònoma Valenciana, amb personalitat jurídica pròpia i plena capacitat per al compliment dels seus fins, la seua estructura i el funcionament seran democràtics.  
  
Article 5. Funcions del Col·legi  
En el compliment dels seus fins, corresponen al Col·legi les funcions següents:  
1) Ordenar en l'àmbit de la seua competència l'activitat professional dels col·legiats i la protecció dels interessos dels consumidors i usuaris dels serveis dels seus col·legiats, funcions que comporten vetlar per l'ètica i la dignitat professional i pel respecte degut als drets dels consumidors o usuaris, en particular per mitjà de l'exigència de les normes deontològiques en l'exercici de la professió i l'exercici de les facultats disciplinàries.  
2) Ostentar en el seu àmbit territorial la representació i defensa de la professió davant de les administracions públiques, corporacions, tribunals i particulars, amb plena legitimació per a ser part en tots els litigis i les qüestions que afecten els interessos professionals i col·legials, i exercitar el dret de petició, d'acord amb la llei.  
3) Exercir la representació que establisquen les lleis per al compliment dels seus fins.  
4) Facilitar als tribunals la relació de col·legiats que puguen ser requerits per a intervindre com a pèrits, o designar-los per si mateixos, segons siga procedent.  
5) Organitzar i promoure activitats o serveis comuns d'interés per als col·legiats, de caràcter professional, formatiu, cooperatiu i altres d'anàlegs.  
6) Organitzar cursos i la resta d'actes encaminats a la formació permanent professional.  
7) Complir i fer complir als col·legiats l'ordenament jurídic quan afecte la professió, els estatuts, els reglaments i les normes adoptats pel Col·legi en matèria de la seua competència.  
8) Adoptar les mesures conduents a evitar i reprimir l'intrusisme professional mentre per la llei no es dispose el contrari.  
9) Promoure el respecte i la col·laboració entre els col·legiats, i impedir la competència deslleial entre aquests i intervindre en via de conciliació o arbitratge en les qüestions d'índole professional que se susciten entre els col·legiats.  
10) Establir sistemes alternatius de resolució de conflictes, com ara l'arbitratge, la mediació, o la conciliació, especialment en matèria immobiliària, i tant per als col·legiats com per a terceres persones que sol·liciten aquests. I amb aquest objecte instituir els corresponents tribunals o centres que els administren, i formar o seleccionar els àrbitres i mediadors que els componguen, de conformitat amb les lleis vigents en cada moment.  
La seua creació haurà d'aprovar-se per acord de la Junta General de Col·legiats, a proposta de la Junta de Govern, que amb aquest fi podrà elaborar i aprovar, o modificar, els reglaments oportuns en matèria d'arbitratge i mediació, o l'adhesió a codis de conducta.  
11) En particular resoldre per mitjà dels sistemes alternatius assenyalats en l'apartat 10) d'aquest article, a instància de les parts interessades, les discrepàncies sorgides o que puguen sorgir sobre el compliment de les obligacions dimanants dels treballs realitzats pels col·legiats en l'exercici de la seua professió.  
12) Determinar les obligacions econòmiques dels col·legiats i administrar els recursos del Col·legi.  
13) Atendre les sol·licituds d'informació sobre els seus col·legiats i sobre les sancions fermes imposades a aquests, així com les peticions d'inspecció o investigació que els formule qualsevol autoritat competent d'un estat membre de la Unió Europea en els termes que preveuen les lleis.  
14) Atendre a través del Servei d'Atenció als Col·legiats i als Consumidors i Usuaris d'acord amb l'article 20.19 d'aquests estatuts les queixes o reclamacions presentades pels col·legiats, o per part dels consumidors i usuaris referides a l'activitat col·legial o professional dels col·legiats que hagueren contractat els seus serveis professionals, així com per associacions i organitzacions de consumidors i usuaris en la seua representació o en defensa dels seus interessos.  
15) Disposar, adoptar i incorporar les tecnologies necessàries perquè els professionals i els consumidors i usuaris puguen a través d'una finestreta única realitzar els tràmits i obtindre la informació a què es refereix la Llei de col·legis professionals.  
La finestreta única en cas de rebre una queixa o reclamació la traslladarà al Servei d'Atenció als Col·legiats i als Consumidors i Usuaris.  
  
16) Totes les altres funcions orientades a promoure i beneficiar els interessos col·legials o professionals, o les que estiguen disposades o reconegudes per la legislació aplicable.  
  
Article 20  
El Col·legi estarà regit per una Junta de Govern, constituïda pel president, un vicepresident, un secretari, un tresorer, un comptador-censor i un nombre de vocals no inferior a cinc ni superior a huit.  
  
Els càrrecs de la Junta de Govern tindran dret a ser indemnitzats econòmicament per la seua assistència efectiva a les sessions formalment convocades de la Junta de Govern, o de les seues comissions, així com pels guanys deixats de percebre conseqüència del seu exercici, i per despeses efectives i justificades. La determinació de les indemnitzacions per assistències i per guanys deixades de percebre, que seran fixes i revisables anualment, correspondrà a l'Assemblea General a través de l'aprovació dels corresponents pressupostos, i a proposta de la Junta de Govern que distingirà a aquests efectes, en funció de les seues funcions i responsabilitat, entre els de president, secretari i tresorer, i la resta de càrrecs.  
Correspon a la Junta de Govern, en general, assumir, promoure i realitzar totes les funcions atribuïdes al Col·legi, excepte les que són competència de la junta general, així com executar els acords d'aquesta, i en particular, podrà:  
1) Aprovar, denegar o suspendre la incorporació de nous col·legiats i acordar les baixes en els casos que procedisca.  
2) Sancionar les actuacions irregulars dels col·legiats per l'incompliment de les seues obligacions professionals, bé es deduïsquen d'aquests estatuts o de qualsevol altra norma exigible, i exercitaran les accions disciplinàries que corresponguen.   
3) Defendre els col·legiats en tots els casos que es considere just, davant d'autoritats o tribunals, com a conseqüència de la seua actuació professional.  
4) Mediar en els conflictes que puguen sorgir entre col·legiats per qüestions professionals, quan així se sol·licitara per algun d'ells.  
5) Premiar i distingir els administradors que sobreïsquen en l'exercici de la professió i en la prestació de serveis al Col·legi.  
6) Facilitar informació als col·legiats sobre qüestions d'interés professional, corporatiu o col·legial.  
7) Procurar que en l'exercici professional siguen respectades les normes i condicions adequades per a no menyscabar el prestigi de la professió, i exercitar les accions que foren menester per a això.  
8) Impedir l'exercici de la professió als que l'exerciren no tenint els requisits legals necessaris.  
9) Perseguir, si és el cas, l'intrusisme, així com les persones que col·laboren o faciliten l'irregular exercici de la professió.  
10) Executar i fer complir els acords adoptats per la Junta General.  
  
11) Determinar l'import de la quota d'incorporació dels col·legiats, la quota ordinària i les extraordinàries, així com les derrames que es consideren necessàries, i la quantia de les fiances exigibles als col·legiats exercents. Aquestes obligacions econòmiques requeriran l'aprovació de la Junta General de Col·legiats.  
12) Recaptar i administrar els fons del Col·legi.  
13) Elaborar els pressupostos i rendir el compte anual.  
14) Nomenar, separar i destinar els empleats del Col·legi.  
15) Convocar eleccions per a la provisió i renovació de càrrecs de la Junta de Govern.  
16) Proveir provisionalment les vacants que es produïsquen en els càrrecs de la Junta de Govern, fins a la definitiva elecció.  
17) Convocar juntes generals ordinàries o extraordinàries, incloent-hi en l'ordre del dia les qüestions que crega oportunes.  
18) Nomenar les comissions que considere necessàries per a responsabilitzar les comeses i treballs que estime convenients.  
19) Establir els serveis col·legials, tant d'assessorament al Col·legi i als col·legiats, com d'atenció a aquests i als consumidors i usuaris. El Servei d'Atenció als Col·legiats i als Consumidors i Usuaris resoldrà sobre les queixes o reclamacions dels col·legiats, o de qualsevol consumidor o usuari, presentades directament al Servei o a través de Finestreta Única, bé per escrit, o per via electrònica i a distància. Segons siga procedent de conformitat amb la Llei de col·legis professionals, i en un termini no superior a 10 dies podrà donar-li la destinació següent:  
  
1. Trasllat als tribunals o centres de mediació o arbitratge establits pel Col·legi.  
2. Trasllat a la Comissió Deontològica o Disciplinària.  
3. Arxivament motivat cas de no tractar-se de denúncia raonada. Aquest arxivament serà notificat al denunciant amb menció dels recursos que procedisquen.  
4. Trasllat de la queixa als serveis del col·legi o col·legiat objecte d'aquesta.  
5. Trasllat, si és el cas, a altres serveis o òrgans del Col·legi.  
A aquest efecte el Servei disposarà dels corresponents formularis a disposició dels col·legiats, i dels consumidors i usuaris.  
20) Proposar a les administracions públiques i autoritats, suggeriments i estudis que es consideren beneficiosos per al sector immobiliari, i col·laborar amb aquelles en les qüestions tècniques i en les altres relacionades amb els fins propis del Col·legi, quan redunden en benefici del bé comú.  
21) Portar a terme totes les altres funcions atribuïdes al Col·legi no ressenyades en els apartats anteriors i que no estiguen expressament reservades a la Junta General, bé es continguen en aquests estatuts o en qualsevol disposició legalment aplicable.  
  
Article 30  
El temps de mandat serà de quatre anys. Tots els càrrecs de la Junta de Govern es triaran i renovaran al mateix temps, transcorreguts els indicats quatre anys des de l'elecció.  
Els membres de la Junta de Govern podran ser reelegits per al mateix càrrec per nou període de quatre anys, i en conseqüència està limitada la duració màxima en la Junta de Govern, ocupant el mateix càrrec, a huit anys. No obstant això, en el cas que el president ocupe càrrec electe en el Consell General o Autonòmic, i mentre dure el dit càrrec, no s'aplicarà la dita limitació màxima de huit anys i es permetrà a aquell presentar la seua candidatura per a nova reelecció en el càrrec de president.  
  
Article 67  
El procediment s'iniciarà per queixa o reclamació raonada, presentada en el Servei d'Atenció als Col·legiats i als Consumidors o Usuaris del col·legi que traslladarà a la Comissió Disciplinària o Deontològica. També podrà iniciar-se d'ofici pels òrgans competents del Col·legi.»  
  
  
Fonaments de dret  
  
Primer. Revisada la sol·licitud de modificació parcial dels Estatuts del Col·legi Territorial d'Administradors de Finques de València i Castelló, aquests contenen totes les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. La modificació estatutària ha sigut aprovada amb els requisits i les formalitats previstos en el mencionat article i en els estatuts del Col·legi.  
Tercer. L'expedient ha sigut tramitat pel Servei d'Entitats Jurídiques, adscrit a la Direcció General de Justícia, de la Conselleria de Justícia, Administració Pública, Reformes Democràtiques i Llibertats Públiques, competent perquè així ho disposa l'article 6.1 de l'esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i pel Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques.  
  
Vistos l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals, amb les seues modificacions posteriors, en els seus preceptes bàsics; els articles 11, 25 i 26 de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana; així com dels articles 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última; i la resta de disposicions complementàries de pertinent aplicació, es dicta la següent resolució:  
  
Primer  
Inscriure la modificació parcial dels Estatuts del Col·legi Territorial d'Administradors de Finques de València i Castelló en el Registre de Col·legis Professionals i de Consells Valencians Professionals de la Comunitat Valenciana, en els termes arreplegats en el fet sisé.  
  
  
Segon  
Publicar aquesta resolució en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptador des de l'endemà de la notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació. Tot això de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14, i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.  
  
  
València, 28 de juny de 2017.- La directora general de Justícia: Verónica López Ramón.